ཚངས་པའི་ཡུལ་ས་རྩེ་ནས་གནོན། ཞེས་སྨོས་ཏེ། གླིང་བཞིའི་ཁྱབ་འཇུག་གིས་འདུལ་བ་དེའི་གཉེན་པོར་གླིང་བཞི་
རི་རབ་དང་བཅས་པ་རྐང་པ་ཡ་གཅིག་གི་མཐིལ་གྱིས་མནན་པ་སྟེ། གླིང་བཞི་ཆུང་དུ་མ་སོང་ལ་ཞབས་ཆེ་རུ་མ་སོང་
ངོ་། གྱེན་ལ་ནི་ཞབས་ཀྱི་མཐེ་བོང་གིས་ཚངས་པའི་འཇིག་རྟེན་དུས་གཅིག་ཏུ་གནོན་ཏོ། སྔ་མ་ལྟར་ཆེ་ཆུང་དུ་མ་སོང་
བའི་རྫུ་འཕྲུལ་སྟོན་ཏོ། འཁོར་བ་འདི་མ་སྤངས་པར་ཇི་ལྟར་གྲོལ་བར་འགྱུར་ཞེ་ན། དོན་གཅིག་གཉིས་མེད་ཆོས་ཀྱི་
དོན། དམ་པའི་དོན་དེ་འཇིགས་པ་མེད། རྣམ་རིག་སྣ་ཚོགས་གཟུགས་དོན་ཅན། རྣམ་ཤེས་སྣ་ཚོགས་རྒྱུད་དང་
ལྡན། དངོས་དོན་མ་ལུས་རྣམས་ལ་དགའ། སྟོང་པ་ཉིད་དགའ་འདོད་ཆགས་བློ། སྲིད་པའི་འདོད་ཆགས་སྤངས་
པ་སྟེ། སྲིད་གསུམ་དགའ་བ་ཆེན་པོ་པ། ཞེས་སྨོས་ཏེ། གཉིས་སུ་མེད་པ་ནི་དོན་དམ་པ་ཆོས་ཀྱི་སྐུ་ནི་དོན་དམ་པ་
སྟེ། གཞན་གྱིས་མི་ཐུབ་པས་འཇིགས་པ་མེད་དེ། ཐུགས་རྗེ་དང་སྨོན་ལམ་གྱི་ཤུགས་ཀྱིས་རྣམ་རིག་སྣ་ཚོགས་
ཀྱི་གཟུགས་སུ་སྤྲུལ་ལོ། ཀུན་གཞི་རྣམ་ཤེས་ཉིད་རྣམ་རྟོག་སྣ་ཚོགས་དང་འབྲེལ་པས་རྒྱུད་དོ། དེ་ལྟར་དངོས་པོ་
འཁོར་བའི་དོན་མ་ལུས་པར་མཛད་པ་ལས་དགྱེས་ཤིང་། དོན་དམ་པར་སྟོང་པ་ཉིད་ལ་དགའ་ཞིང་ཆགས་པའི་བློས་
ཁམས་གསུམ་གྱི་འདོད་ཆགས་རང་ཁ་མ་ལས་གྲོལ་བས་སྤངས་པའོ། ཤེས་རབ་ཆེན་པོས་སྲིད་པ་ལས་གྲོལ་ཀྱང་
ཐུགས་རྗེས་དེར་སྤྲུལ་ནས་དོན་མཛད་པ་ལ་དགའོ། དོན་མཛད་པའི་ཚེ་སྐུའི་གཟི་མདངས་ཅི་འདྲ་ཞེ་ན། སྤྲིན་དཀར་
དག་པ་བཞིན་དུ་དཀར། འོད་བཟངས་སྟོན་ཀའི་ཟླ་བའི་འོད། ཉི་མ་འཆར་ཀའི་དཀྱིལ་ལྟར་མཛེས། སེན་མོའི་འོད་ནི་
ཤས་ཆེར་དམར། ཞེས་སྨོས་ཏེ། དོན་ལ་མ་གོས་པའི་མཚན་མ་འོད་ཁ་དོག་སྤྲིན་ལྟར་དཀར་ཞིང་། ཡེ་ཤེས་ཀྱི་འོད་
ཟེར་འཕྲོ་བའི་དཔེ་སྟོན་ཀའི་ཟླ་བའི་འོད་ལྟ་བུས་མ་རིག་པའི་མུན་པ་སེལ་ཞིང་གདུང་བ་ཚིམ་པར་བྱེད་པའོ། རྣམ་པར་
ཐར་པའི་སྒོ་བཞིན་ནོ། ཐམས་ཅད་ཅེས་བྱ་བའི་སྒྲ་ནི་རེ་རེ་དང་སྦྱར་རོ། སོ་སོ་ཡང་དག་པར་རིག་པ་དག་ནི་ཆོས་དང་།
དོན་དང་། ངེས་པའི་ཚིག་དང་། སྤོབས་པ་རྣམས་སོ། སངས་རྒྱས་ཀྱི་ཆོས་རྣམས་ནི་སྟོབས་དང་མི་